section_heading: Povijest samostana
paragraph_text: mini|276px|Učenici ispred crkve, 1900. g. Gučogorska crkva građena je 1856. – 57. godine. Gradnju crkve i samostana vodio je najprije Ante Ciciliani iz Trogira, a onda ga je kasnije zamijenio domaći majstor Matija Lovrinović. Godine 1889. za crkvu su nabavljene nove orgulje, koje su nadomjestile postojeće starije. Nove orgulje (6 registara) izradila je tvrtka Braća Zupan u Kranjskoj. Godine 1894. crkva je djelomično porušena i sagrađena je nova po projektu Josipa Vancaša. Nova je crkva u neoromaničkom slogu i s dva zvonika, za razliku od stare koja je imala jedan. Godine 1896. crkvu je iznutra oslikao Marko Antonini. Za crkvu je nabavljeno i pet oltara iz radionice F. Stuflessera iz Tirola. Godine 1900. nabavljeno je zvono težine 741 kg koje je za Prvog svjetskog rata rekvirirano. Danas crkva ima tri zvona.